Augustinus de Croze
Augustinus de Croze Res apud Vicidata repertae: Nativitas: 17 Decembris 1866; Obitus: 1 Septembris 1937; Patria: Francia Nomen nativum: Joseph Augustin de Croze-Magnan Comes Augustinus de Croze, nomine Francogallico pleno Joseph Augustin de Croze-Magnan sed saepius Austin de Croze (Lugduni natus die 17 Decembris 1866; ibidem mortuus, emphysemate pulmonis diu affectus, die 1 Septembris 1937) fuit diurnarius cantilenarumque popularium collector atque gastronomus ethnographicus Francicus. Iuvenis in Anglia morans, ubi nuntios diariis Parisiensibus destinatos scribebat, anno 1897 uxorem duxit Florentiam Saram Morse e qua filiam Pauletam(fr) (athletam futuram) filiumque genuit. Anno 1912 iterum uxorem duxit, videlicet scriptricem feministam gastronomamque Ioannam Bergouignan (sed nominibus litterariis J. A. Berjane et Berjanette). Ambo mox in Anglia, atque annis 1920 in Francia, artem coquinariam regionalem Francicam cenis colloquiisque scriptisque promovebant. Nobilis sed pecuniis semper carens, libros libellosque rapidius de rebus variis componebat, de amore (1894), de magia (1895), de aula regia Hispanica (1898, 1902), de phylis humanis (1904), de fabulis cantilenisque popularibus (1911 usque in 1925: de his rebus etiam Anglice scripsit). Annis 1920 et 1930 magis magisque ad gastronomiam se dedicans libros interdum apud domos editoriales, interdum iussu societatum commercialium edidit. Ille eodem tempore atque Curnonsky et Marcellus Rouff coquina regionum Francicarum in gastronomiam Francicam introduxit. Ille primus in La Psychologie de la Table (1928) artem coquinariam le neuvième art, scil. "artium nonam" definivit. In hoc libro commentationes amicorum Eduardi de Pomiane, Curnonsky, Rouff aliorumque plurum de arte cenatoria congessit.